Informacije o prijavi poreza na nekretnine

Prijavu podataka bitnih za oporezivanje dužni su podnijeti građani i poduzetnici koji posjeduju nekretnine **koje ne služe za stalno stanovanje** kao i nekretnine **koje se ne iznajmljuju na temelju ugovora o najmu ili zakupu koji je prijavljen Poreznoj upravi radi plaćanja poreza na dohodak od imovine.** Te se nekretnine smatraju oporezivima.

Radi lakšeg prepoznavanja koje podatke građani i poduzetnici moraju dostaviti nadležnom poreznom tijelu za utvrđivanje i naplatu poreza na nekretnine, s naglaskom na prijavu podataka o nekretnini koja podliježe oporezivanju i prijavu podataka u svrhu oslobođenja od plaćanja poreza na nekretnine, na internetskoj stranici Grada Raba https://www.rab.hr/prijava-poreza-na-nekretnine dostupan je unificirani obrazac Zahtjeva za građane i poduzetnike s uputama za popunjavanje.

**Građani i poduzetnici popunjavaju samo podatke navedene u Zahtjevu i to:**

* **za potrebe prijave podataka o nekretnini koja je oporeziva porezom na nekretnine**: podatke o poreznom obvezniku vlasniku nekretnine, zatim podatke o stambenoj nekretnini koja podliježe oporezivanju.
* **za potrebe prijave oslobođenja od plaćanja poreza na nekretnine**: podatke o poreznom obvezniku vlasniku nekretnine, zatim podatke o stambenoj nekretnini za koju se može ostvariti propisana zakonska oslobođenja od plaćanja poreza na nekretnine. Propisana zakonska oslobođenja koja se prijavljuju za nekretnine su: ako je namijenjena za stalno stanovanje (ako u njoj stanuje osoba koja nije vlasnik nekretnine, osoba bez prijavljenog prebivališta/boravišta ili ako za nju nije prijavljen ugovor o najmu Poreznoj upravi), ako nekretnina nije podobna za stambeni prostor uslijed proglašenja prirodnih nepogoda, ako je onemogućena stambena namjena, za nekretninu koja ima javnu namjenu ili je namijenjena institucionalnom smještaju osoba te za nekretnine namijenjene prodaji ili koje su preuzete u zamjenu za neplaćena potraživanja (ako od dana unosa u poslovne knjige ili od dana preuzimanja pa do 31. ožujka godine za koju se utvrđuje porez proteklo manje od šest mjeseci).

Zahtjev se podnosi u Upravni odjel za financije Grada Raba do 31. ožujka godine za koju se utvrđuje porez na nekretnine za nekretninu koja se nalazi na području Grada Raba.

Sve informacije vezano za porez na nekretnine možete dobiti na 051 777 461 i 051 777 463.